
	Παρουσίαση
του βιβλίου ποιημάτων
της Μαρίας Λουκά
με φωτογραφίες του Αντρέα Λουκά 
ΟΡΗ ΛΕΥΚΑ

Ποιήματα

στο Σπίτι της Κύπρου

Με ιδιαίτερη επιτυχία πραγματοποιήθηκε την Τετάρτη 19 Απριλίου 2023, στο Σπίτι της Κύπρου στην Αθήνα, η παρουσίαση του βιβλίου ποιημάτων της φιλολόγου και συγγραφέως κ. Μαρίας Λουκά, με φωτογραφίες του κ. Αντρέα Λουκά, με τίτλο «ΟΡΗ ΛΕΥΚΑ. Ποιήματα».
Το βιβλίο αναφέρεται στα Λεύκαρα και αποτελεί ένα οδοιπορικό στην ιστορία, την παράδοση, και τον πολιτισμό της ιστορικής κωμόπολης, που είναι, την ίδια ώρα, ιστορία, παράδοση και πολιτισμός ολάκερης της Κύπρου. Πρόκειται για ένα λεύκωμα ποίησης και φωτογραφίας, όπου λόγος και εικόνα συνυπάρχουν αρμονικά, αλληλοσυμπληρώνονται και αλληλοεπιδρούν, με στόχο να σκιαγραφήσουν έναν τόπο και τους ανθρώπους του. Το τοπίο, η φυσική ομορφιά, οι κάτοικοι, τα έργα τους, η ιστορία, οι παραδόσεις, η υλική και άυλη πολιτιστική κληρονομιά τους, όλα συναντώνται και συνδιαλέγονται στο βιβλίο. Μέσα στις 60 σελίδες του, παρουσιάζονται 13 ποιήματα της Μαρίας Λουκά, που τα φωτίζουν και τα εμπλουτίζουν πλήθος σχόλια της συγγραφέως ιστορικά, λαογραφικά, κοινωνικά, πολιτιστικά και τα αναδεικνύουν 30 φωτογραφίες του Αντρέα Λουκά. 

Χαιρετισμό στην εκδήλωση απηύθυνε  ο Πρόξενος της Κυπριακής Δημοκρατίας στην Αθήνα κ. Νεόφυτος Κωνσταντίνου. Για το βιβλίο μίλησαν, η φιλόλογος και συγγραφέας κ. Χαρά Παπαβασιλείου-Κουμουλλή, η εκπαιδευτικός και συγγραφέας Αγγελική Μπούλιαρη και η συγγραφέας κ. Μαρία Λουκά, τον λόγο των οποίων πλαισίωσαν μουσικές παρεμβάσεις από τον μουσικό κ. Ελένιο Ισιδώρου, που έπαιξε βιολί. Τις φωτογραφίες της έκδοσης παρουσίασε ο κ. Αντρέας Λουκάς.

Η εκδήλωση, που πραγματοποιήθηκε με τη στήριξη του Υφυπουργείου Πολιτισμού της Κυπριακής Δημοκρατίας, θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης: https://diavlos.grnet.gr/room/1607?eventid=14153

Η Μαρία Λουκά γεννήθηκε στη Λευκωσία της Κύπρου. Κατάγεται από τη Λακατάμια όπου ζει ως το σήμερα. Σπούδασε Ελληνική Φιλολογία στο Πανεπιστήμιο Αθηνών και εργάστηκε στην Ιδιωτική και Δημόσια Εκπαίδευση της Κύπρου, από όπου αφυπηρέτησε ως Διευθύντρια Σχολείων Μέσης Εκπαίδευσης. Επί σειρά ετών ήταν αποσπασμένη στην Υπηρεσία Ανάπτυξης Προγραμμάτων του Υπουργείου Παιδείας και Πολιτισμού, στη συγγραφή σχολικών βιβλίων. Υπήρξε μέλος του Διοικητικού Συμβουλίου της Ένωσης Λογοτεχνών Κύπρου και του Κυπριακού Συνδέσμου Παιδικού Νεανικού Βιβλίου και έλαβε αρκετές φορές μέρος στις κριτικές επιτροπές των Κρατικών Βραβείων Λογοτεχνίας. Για κάποια χρόνια παιδικά και νεανικά βιβλία στο τηλεοπτικό πρόγραμμα Νέοι Ορίζοντες του Ραδιοφωνικού Ιδρύματος Κύπρου. Ασχολήθηκε με το σχολικό θέατρο και πήρε 3 πρώτα βραβεία και 2 επαίνους στους Παγκύπριους Αγώνες Σχολικού Θεάτρου. Τα τελευταία χρόνια είναι μέλος του Διοικητικού Συμβουλίου της Παγκύπριας Οργάνωσης Προώθησης Γραμματισμού και ιδρυτικό μέλος και  Υπεύθυνη της Αναγνωστικής Λέσχης της Δημοτικής Βιβλιοθήκης Λακατάμιας. Εξέδωσε τα βιβλία: Δεκατέσσερα τραγούδια για ένα μικρό άγγελο, ποίηση, Λευκωσία 1987˙ Ιστορίες της μικρής Φιλιώς, μικρές ιστορίες, Λευκωσία 1989 (Α΄ Βραβείο Κυπριακού Συνδέσμου Παιδικού Νεανικού Βιβλίου 1988 και Α΄ Κρατικό Βραβείο Εικονογράφησης για τις εικόνες της Έλενας Πουλχερίου 1990)˙ Η Αφέντισσα της Λάρας, νεανικό μυθιστόρημα, Λευκωσία 1992 (Α΄ Βραβείο Κυπριακού Συνδέσμου Παιδικού Νεανικού Βιβλίου 1991)˙ Όρη Λευκά, ποιήματα, Λευκωσία 2015.

[image: image2.jpg]Ο Αντρέας Λουκάς γεννήθηκε στα Λεύκαρα, όπου έζησε τα παιδικά και νεανικά του χρόνια. Αφού αποφοίτησε από το Γυμνάσιο Λευκάρων, σπούδασε Νομικά στο Πανεπιστήμιο Αθηνών και στη συνέχεια εργάστηκε ως Τελωνειακός Λειτουργός στο Τελωνείο Λευκωσίας. Ασχολείται με τη χορωδιακή μουσική και είναι μέλος της Χορωδίας της Παγκύπριας Συνομοσπονδίας Δημοσίων Υπαλλήλων (ΠΑ.ΣΥ.Δ.Υ.). Είναι ερασιτέχνης φωτογράφος και ιδρυτικό μέλος του Φωτογραφικού Ομίλου Λακατάμιας. Παρακολούθησε πολλά σεμινάρια για τη φωτογραφική τέχνη και έλαβε μέρος σε πολλές εκθέσεις φωτογραφίας. Σήμερα ζει στη Λακατάμια. Είναι παντρεμένος με τη Μαρία Λουκά και έχουν τρία παιδιά.

